*Idé: Kerstin Othmer-Haake*

**Alt blir snudd – igjen og igjen**

Ei forteljing om dåpen

Forteljarhansken er utvikla i samband med trusopplæringstiltaket **«Gratulerer med dåpen»**. Hansken er inspirert av den engelske Story Bag, og ideen er henta frå kyrkja i Westfalen i Tyskland.

Det er laga ein **introduksjonsfilm** som viser bruk av hansken. Filmen finn du i [ressursbanken.no](http://www.ressursbanken.no/).

Forteljarhansken er eit verktøy som kan brukast til å fortelje om dåpen for barn og unge. Hansken høver òg godt som utgangspunkt for ein samtale med barn. Han kan brukast i eit opplegg med barn eller i ei gudsteneste.

Forteljarhansken er sydd saman av stoff med ulike fargar. På nokre av flatene er det symbol, som ei hand og nattverdselement. Dessutan er det ein liten trekross inne i hansken når du kjem til den kvite delen. Til kvar farge er det knytt tilvisingar til Bibelen. Dei viser til referansane forteljingsteksten byggjer på. Det er ikkje tanken at dette skal lesast opp under forteljinga.

Ha hansken på venstrehanda og bruk høgrehanda til å snu han. Det er viktig å øve godt. Pass på at du ikkje viser meir enn éin farge om gongen. Det er ikkje lett å stå og lese i eit manus og samtidig bruke begge hendene til å snu sidene i hansken.

Det følgjande er stikkord til tema som ved hjelp av fargar og symbol kan brukast for å fortelje korleis dåpen er ei gåve frå Gud som snur alt opp ned. Finn poenga dine og lag ein samtale eller ei forteljing som viser sidene i hansken.

Flate 1: **LYS BLÅ – VATN**

I dag skal vi snakke om dåp.

Og når vi skal snakke om dåp, må vi jo ha ein blå vassfarge.

***(Ha hansken på venstrehanda.)***

Vatn er viktig. Vatnet er livsviktig. Å leve utan vatn går ikkje an! Vi drikk det, og vi vaskar oss i det. Regnet gir næring til alt som gror, og i havet lever fisken vi et. Slik gir vatnet liv. Utan vatn døyr livet.

Vi blir døypte i vatn. Vatnet i dåpsfatet minner oss om vatnet Gud skapte heilt i byrjinga. Det minner oss om vatnet i storflaumen den gongen Noah bygde den store båten.

Og det er mykje meir i Bibelen som handlar om vatn: Israelsfolket gjekk gjennom vatn da dei flykta frå Egypt, og soldatane til farao var bak dei. Vatnet hjelpte dei så dei gjekk inn i fridom, til eit nytt liv.

Jesus vart døypt i vatn nede ved elva Jordan. Og da du vart døypt, var det vatn i dåpsfatet da òg. Gjennom dåpen har du del i det evige livet. Da du fekk dåpsvatn over deg, vart livet ditt på ein måte snudd opp ned …

Sal 36, 10; 1. Kor 6, 11; 1. Pet 3, 20 f.

***(Snu slik at du viser flata med bokstavar.)***

Flate 2: **BOKSTAVAR – NAMN**

Under dåpen blir alt endra, alt snur seg rundt: Du er som fødd på nytt.

Først og fremst er dåpen eitunder og ei gåve frå Gud som er større enn vi kan fatte eller setje ord på.

I dåpen blir namnet vårt skrive ned på nytt, med nye bokstavar, inn i livsens bok – inn på slektstreet til Gud. Vi høyrer til i Guds familie. I forteljinga om Moses seier Gud gjennom den brennande tornebusken: Det er eg, eg er med deg. Ver ikkje redd, eg har løyst deg ut, eg har kalla deg ved namn, du er min.

Jes 43, 1 f.; Matt 28, 18 f.; Rom 14, 7 f.

***(Snu til gul flate.)***

Flate 3: **LYS**

Gult som … lys.

Når vi døyper, les presten ei bønn: Evige Gud, vi takkar deg for frelsa i den heilage dåpen, der du frir oss frå mørkrets makt og gjer oss til barn av lyset. Send din Ande, så dei som blir døypte, blir reiste opp frå dåpsvatnet til det nye livet med Jesus Kristus, vår Herre.

Og så minnest vi orda som Jesus sa: Eg er lyset i verda. Og han sa enda meir, og han lova: *Den som følgjer meg, skal ikkje vandre i mørkret, men ha livsens lys.*

Vi har fått eit nytt liv saman med Jesus! Mange av dykk fekk eit dåpslys da de vart døypte. Det minner oss om at vi alle er lys i verda. Vi skal ikkje gøyme bort lyset, men vi skal oppdage at Guds lys skin i hjartet vårt, og vi skal spreie det vidare i verda. Vi er barn av lyset.

Sal 119, 105; Matt 5, 14; Joh 8, 12 f.; Rom 12, 4 f.; Ef 5, 8.14

***(Snu til mørk blå og vis flata med handa.)***

Flate 4: **MØRK BLÅ med handa**

Å døype er å gjere noko. Ein må bruke hendene ved dåp: Vatnet må fyllast i dåpskanne og dåpsfat, det må strøyme ut av handa til presten når ho auser vatnet opp av dåpsfatet. Dåpen gir liv. I Guds hand er vi trygge. Og Gud held hendene sine over oss – heile tida. ***(Lyft hendene til ei velsigningshandling.)***

Sal 139; Mark 7, 31; 8, 23

***(Snu til kvit flate.)***

Flate 5: **KVITT**

Det kvite minner oss om dåpskjolen. Han er kvit fordi han er rein. I dåpen legg vi bak oss alt det som høyrer det gamle til, vi får ein ny kjole, nye klede. Det vonde, det vi i kyrkja kallar synd, er borte.

På ein måte blir det som om vi i dåpen vaskar bort det som skil oss frå Gud.

Frå da av kan ingen ting skilje oss frå Guds kjærleik, ikkje døden, eingong. Og ein dag skal vi bli vekte opp frå dei døde.

Sal 104; 1. Kor 15, 53 f.; Gal 3, 27 f.; Op 21, 1–5a

(Hent ut den vesle trekrossen som ligg i den raude delen.)

Her er det jo ein kross …

Da du vart døypt, las presten frå Bibelen og bad ei bønn ved døypefonten, så teikna han krossmerket over deg, som eit usynleg teikn på at du høyrer til den krossfesta og oppstadne Jesus Kristus.

(Presten sa i dåpen: Gud vare din utgang og din inngang frå no og til evig tid. Eg teiknar deg med det heilage krossmerket, til vitnemål om at du skal høyre den krossfeste og oppstadne Jesus Kristus til – og tru på han.

Vi høyrer alle til i ein familie, vi er ein del av ein familie. Og vi veit at vi har plass i familien så lenge vi lever. I dåpen blir vi ein del av ein ny, stor familie – vi får høyre til i ein stor familie også etter livet her på jorda, ja, til evig tid.

Krossen minner oss på at vi er ein del av ein stor og evig familie. Han minner oss på håpet om eit evig liv. Og han minner oss på at Jesus seier til oss i dåpen: «Sjå, eg er med deg alle dagar så lenge verda står.»)

Luk 9, 23; Joh 14, 19; Rom 6, 3

***(Snu til raudt – vis flata utan nattverdssymbola.)***

Flate 6: **RAUDT – KJÆRLEIK**

Raudt som … kjærleik.

Guds kjærleik kan det ikkje berre forteljast om, Guds kjærleik kan opplevast.

Vi kan smake på Guds kjærleik òg. Ein av dei tinga vi gjer i kyrkja der vi kan få oppleve dette, er i nattverden.

***(Snu hansken så du viser nattverdsselementa)***

Nattverden er ein fest. Og på ein fest blir det servert mat. I nattverden får vi brød og vin.

Nattverden er staden der vi kan kome, store og små, med vår tvil og tru.

Vi tenkjer tilbake til Jesu død, og vi gler oss over at han vart vekt opp att. Vi som er døypte, er alle saman inviterte til festen. I brød og vin kan vi sjå og smake at Gud er god, i brød og vin er Gud saman med oss – det er løyndommen og mysteriet ved trua.

Sal 34, 9a; Joh 6, 35; 12, 24; Apg 2, 42; 1. Kor 10, 17; 11, 23 f.